VENDIM
Nr. 824, datë 28.12.2023

PËR NJË SHTESË DHE NJË NDRYSHIM NË VENDIMIN NR. 288,  DATË 10.4.2020, TË KËSHILLIT TË MINISTRAVE, “PËR PËRCAKTIMIN E MASËS DHE TË PROCEDURËS SË DHËNIES SË NDIHMËS SË MENJËHERSHME FINANCIARE PËR FOSHNJAT E PORSALINDURA DHE MËNYRËN E BASHKËPUNIMIT, NDËRMJET INSTITUCIONEVE TË SHËRBIMIT SPITALOR  DHE ATYRE TË GJENDJES CIVILE”

Në mbështetje të nenit 100 të Kushtetutës, të pikës 2, të nenit 9, të ligjit nr. 57/2019, “Për asistencën sociale në Republikën e Shqipërisë”, të ndryshuar, dhe të ligjit nr. 10129, datë 11.5.2009, “Për gjendjen civile”, të ndryshuar, me propozimin e ministrit të Shëndetësisë dhe Mbrojtjes Sociale dhe të ministrit të Brendshëm, Këshilli i Ministrave

VENDOSI:

1. Në vendimin nr. 288, datë 10.4.2020, të Këshillit të Ministrave, bëhen ndryshimi dhe shtesa e mëposhtme:  
a) Pika 1, e kreut II, ndryshohet, si më poshtë vijon:
“1. Ndihmën e menjëhershme financiare (bonusi) sipas pikës 1, të kreut I, të këtij vendimi, e përfitojnë:
a) prindi/prindërit e foshnjës së porsalindur, shtetas shqiptarë, të cilët jetojnë në territorin e Republikës së Shqipërisë, të paktën 180 (njëqind e tetëdhjetë) ditë kalendarike të vitit paraardhës, sipas të dhënave të sistemit TIMS dhe të regjistruar sipas afateve ligjore të përcaktuara në ligjin për gjendjen civile.
b) prindi/prindërit me shtetësi tjetër, të cilët janë rezidentë të ligjshëm në Republikën e Shqipërisë, të cilëve nga shteti shqiptar u është dhënë statusi i refugjatit, i mbrojtjes plotësuese ose i azilkërkuesit dhe vendosin t’i japin foshnjës shtetësi shqiptare, sipas ligjit për shtetësinë shqiptare, dhe e regjistrojnë si shtetas shqiptar në Regjistrin Kombëtar të Gjendjes Civile.”.
b) Në kreun III, pas pikës 26 shtohet pika 26/1, me këtë përmbajtje:
“26/1. Për përfitimin e ndihmës së menjëhershme financiare për foshnjat e porsalindura, në çdo rast, prindi/prindërit, krahas dokumentacionit të përcaktuar në këtë vendim, paraqesin edhe  formularin e vetëdeklarimit, që jetojnë në territorin e Republikës së Shqipërisë, sipas aneksit nr. 1, që i bashkëlidhet këtij vendimi.”.
c) Në fund të vendimit shtohet aneksi nr. 1, që i bashkëlidhet këtij vendimi.
2. Ngarkohen Ministria e Shëndetësisë dhe Mbrojtjes Sociale dhe Ministria e Brendshme për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama 









Aneks nr. 1

FORMULAR I VETËDEKLARIMIT

Të dhënat e vetëdeklaruesit 

	Emër Mbiemër 
	


	Atësia/ Amësia 

	


	Datëlindja 

	


	Vendlindja 

	


	Dokumenti i identifikimit 
(një kopje bashkëngjitur formularit) 
	




Deklaroj me vullnetin tim të lirë se jetoj pa ndërprerje në territorin e Republikës së Shqipërisë dhe të dhënat e paraqitura në këtë formular janë të vërteta.

[bookmark: _GoBack]Shërbimi Social Shtetëror autorizohet të verifikojë të dhënat e sistemit TIMS për vitin paraardhës, lëshuar nga Drejtoria e Kufirit dhe Migracionit, që vërteton se 180 ditë kalendarike, kam qenë brenda territorit të Republikës së Shqipërisë.  

DEKLARUESI                         	MARRËSI I VETËDEKLARIMIT 

_____________________    	_____________________________

Emër Mbiemër/firmë              	Emër Mbiemër/firmë 
3

